danish-foundation-models/faroese-dynaword huggingface dataset:
Niels Pauli Danielsen
Niels Pauli Danielsen (f. 6. desember 1938 á Tvøroyri) er fyrrverandi prestur og politikari fyri Kristiligi Fólkaflokkin.

Hann fekk gudfrøðiligt embætisprógv (cand.theol.) frá Keypmannahavnar universiteti í 1968, og starvaðist hann sum sóknarprestur á Viðareiði 1968-73, á Strondum og Skála 1973-80, og í Klaksvík 1980-2009. Hann hevði farloyvi frá prestastarvinum 1985-88.

Niels Pauli Danielsen var landsstýrismaður í almanna- og kommunumálum í 1985-1988, og løgtingslimur 1988-1994, umboðandi Kristiligi Fólkaflokkin. Hann var bygdarráðslimur í Viðareiðis kommunu 1970-74 (harav bygdaráðsformaður 1971-74) og í Sjóvar kommunu 1977-80.


 * Dahl, Árni (2002). «Niels Pauli Danielsen». Løgtingið 150 – Hátíðarrit, bind 2 (2002), s. 269. (PDF )
 * Pól á Kletti (14. juni 2013). «Fráfarnir prestar í Føroyum: Niels Pauli Danielsen ». kristin.fo.
Karolina Petersen
Karolina Petersen (f. 27. september 1924 á Toftum) er fyrrverandi sosialarbeiðari og landsstýriskvinna fyri Framsóknarflokkin.

Hon var fyristøðukvinna fyri ALV 1956-99, og fyri Tórshavnar privata vistarheim fyri brekað síðani 1965. Hon hevur sitið í stýrinum fyri Landssjúkrahúsið, og verið formaður í nevndini fyri Hotel Tórshavn 1976-86.

Hon var landsstýriskvinna í almanna- og kommunumálum í 1988-1989.


 * Løgtingið 150 – Hátíðarrit, bind 2 (2002), s. 337. (PDF )
Signar á Brúnni
Signar á Brúnni (føddur Hansen 10. februar 1945 í Fuglafirði) er fyrrverandi lærari og politikari fyri Tjóðveldisflokkin.

Signar á Brúnni fekk læraraprógv á Føroya Læraraskúla í 1969, og hevur hann starvast sum lærari á Strondum 1969-73 og í Fuglafirði frá 1973, árini sum landsstýrismaður undantikin.

Hann sat sum løgtingsmaur tíðarskeiðini 1970-1980 og 1984-2002, undantikin skeið sum landsstýrismaður. Hann var landsstýrismaður í orku-, umhvørvis- og skúlamálum í 1989, í skúla-, mentanar- og umhvørvismálum í 1989-1991, í umhvørvis-, orku- og kommunumálum 1993-1994 og í undirvísingar- og mentamálum í 1998-2000.

Hann hevur sitið í nevndini fyri Landsskúlaráðnum 1979-1989 og 1991-1993, í Mentanargrunninum 1972-1988 og í Kirkjustjórnini í nøkur ár.

Signar á Brúnni skifti eftirnavn frá Hansen tíðliga í 1990'-árunum.


 * Løgtingið 150 – Hátíðarrit, bind 2 (2002), s. 259-260. (PDF )
Karl Heri Joensen
Karl Heri Joensen (f. 11. november 1955 í Klaksvík) er bóndi og fyrrverandi politikari fyri Sjálvsstýrisflokkin.

Karl Heri Joensen hevur útbúgving sum skrivstovumaður og urtagarðsmaður. Hann var býráðslimur í Klaksvíkar kommunu tíðarskeiðini 1985–1988 og 1993–2004. I 2004 tapti hann valið um eina býráðsess Sjálvstýrisflokksins við 3 atkvøðum, og stillaði ikki upp aftur í 2008.

Karl Heri Joensen var landsstýrismaður í mentanar- og samferðslumálum frá 18. januar til 22. juni 1989. Hann var seinni 1. varamaður á løgtingi fyri Asbjørn Joensen, og var fastur løgtinglimur frá 21. oktober 1993, tá Asbjørn Joensen andaðist.


 * Løgtingið 150 – Hátíðarrit, bind 2 (2002), s. 301. (PDF )
Tordur Niclasen
Tordur Niclasen (f. 20. apríl 1950 i Sørvági) er sjúkrarøktarfrøðingur og fyrrverandi politikari fyri Kristiligi Fólkaflokkin og seinni Miðflokkin.

Tordur Niclasen hevur verið leiðari fyri Eysturoyar Ellis- og Røktarheim síðan 1983.

Hann var løgtingslimur frá 1984 til 1998, og umboðaði Kristiliga Fólkaflokkin (1984–1994) og Miðflokkin (1994–1998). Hann var landsstýrismaður í almanna- og heilsumálum frá 18. januar til 22. juni 1989.

Tordur Niclasen var borgarstjóri i Eiðis kommunu frá 2001 til 2009, tá hann valdi ikki at stilla uppaftur.


 * Løgtingið 150 – Hátíðarrit, bind 2 (2002), s. 323. (PDF )
Petur Reinert
* Petur Reinert (1978) - føroyskur fótbóltsdómari
 * Petur Reinert (1923) - føroyskur politikari, reiðari og lækni
Dánjal Pauli Danielsen (1919-2010)
Dánjal Pauli Danielsen (f. 2. desember 1919 á Velbastaði, d. 24. desember 2010), var kongsbóndi og politikari fyri Fólkaflokkin. Hann var landsstýrismaður 1975-1981. Hann var giftur við systir rithøvundan Jørgen-Frantz Jacobsen. Hann tók landbúnaðar útbúgvin í Íslandi og tók við festinum á Velbastað sum tað 14. ættarliðið. Hann var stýrislimur í Føroya Jarðarráð 1957–1975, tað mesta av tíðini sat hann sum formaður. Hann var eisini formaður í stýrinum fyri SEV 1963–1975 og stýrislimur í Norðurlandahúsinum 1980–1998 (tó ikki í fýra ár). Tað var eisini hann, ið saman við Erlendi Paturssyni arbeiddu fyri at fáa Norðurlandahúsið av fyrstan tíð. Hann var fyrsti skrivarin hjá Fólkaflokkinum, og var hann í starvinum fram til 1970-árini. Mitt í 1970-árunum varð hann valdur til landsstýrismann í vinnu- landbúnaðar- og mentamálum 1975-79, sjálvt um hann ikki var valdur inn á Løgtingið, og síðan var hann valdur til landsstýrismann í vinnu- landbúnaðar- og skúlamálum 1979–1981. Hann fekk norðurlendskan heiður í 1994, Jacob Letterstedts nordiska förtjänstmedalj, fyri sítt arbeiði innan norðurlendskt samstarv.
Petur Háberg
* Petur William Háberg, tónleikari, (f. 1982)m.a. kendur frá rocktónleikabólkinum Bet You Are William, har hann var forsangari.
 * Petur William Háberg, (1914-1984) trúboðari og skald, hevur fingið Mentanarvirðisløn M.A. Jacobsens.


 * Háberg
Dánjal Pauli Danielsen
* Dánjal Pauli Danielsen (1919-2010) - bóndi á Velbastað og landsstýrismaður fyri Fólkaflokkin.
 * D. P. Danielsen (1913-1991) úr Miðvági, sakførari og rithøvundur.
Matador
* Matador (spæl)
 * Matador (sjónvarpsrøð)
Matador (sjónvarpsrøð)
Matador er ein donsk sjónvarpsrøð í 24 pørtum, framleidd 1978-1981. Røðin er instruerað av Erik Balling eftir hugskoti hjá Lise Nørgaard, sum saman við Paul Hammerich, Karen Smith og Jens Louis Petersen skrivaði handritið, meðan teknarin Arne Ungermann stóð fyri teimum løttu vignettunum, sum innleiða og enda hvønn av teimum 24 pørtunum. Tónleikatemaið í sjónvarpsrøðini er komponerað av Bent Fabricius-Bjerre.

Røðin fylgir lívinum í einum donskum landsbýi í tíðarskeiðnum 1929-1947. Høvuðsperónurin, Mads Andersen-Skjern, kemur í 1929 sum handilsreisandi til statiónsbýin Korsbæk. Hann leggur skjótt til merkis, at vinnulívið í býnum er støðgað upp, so hann fer í holt við at lata upp ein klædnahandil, sum vinnur kappingina við hin higartil einasta handilin av hasum slagnum í býnum, Damernes Magasin.

Sjónvarpsrøðin teknar eina fína mynd av tíðini undir kreppuni í 1930-árunum og av Danmark undir týsku hersetingini. Hyggjarin fylgir lívinum hjá familjunum, og røðin gevur samstundis eina vælrakta tíðarmynd. Íblásturin frá eitt nú tí ensku sjónvarpsrøðini Upstairs, downstairs (danska heitið var: Herskab og tjenestefolk) er týðulugur, men sjónvarpsrøðin Matador er álíkavæl sera donsk í sínum úttrykki og gjørdist serliga væleydnað orsakað av frálíkum framførslum av fleiri av bestu sjónleikarunum í Danmark. Fleiri av teimum leikandi mugu í dag, fleiri ár seinni, enn finna seg í at verða sett í samband við tann leiklut, ið tey spældu í Matador.

Røðin er blivin ein danskur klassikari og ein av best eydnaðu sjónvarpsrøðunum hjá Danmarks Radio nakrantíð. Sjónvarpsrøðin var frumsýnd í Danmark hin 11. november 1978, og tann seinasti parturin var vístur í 1981, men síðan ta seinastu sýningina, so hevur røðin verið at sæð hesi árini (1. partur er sendur hesi árini): í 1984, 1989, 1997, 1998, 2006 og 2012. Tá røðin varð endursend í 1986, varð ein einkultur partur sæddur af 3,6 milliónum hyggjarum, sum tá var tað hægsta hyggjaratal, sum nakrantíð er mált í Danmark. Sjálvt tá tann sætta endursendingin varð víst í 2006-2007, tá DR ikki longur var tann einasta danska sjónvarpskanalin, var tað álíkavæl yvir ein millión, ið hugdi eftir hvørjum parti. Røðin er seld til fleiri onnur lond, og harumframt kom øll røðin út á 12 DVD-fløgum í2001, og fyrst í 2011 vóru yvir 3 milliónir eintøk seld, og tað ger Matador til mest selda DVD í Danmark nakrantíð.

Eisini í Føroyum hevur Matador verið víst fleiri ferðir, og eisini her hevur sjóvarpsrøðin verið vælumtókt.






 * DR Bonanza - Matador partar 1-24
 * Matador Online
 * Matador støðini
 * Matador støðini


 * Per Kuskner, Matador - mennesker, myter og minder, People's Press, 2011. ISBN 978-87-7108-450-4.
 * Søren Pind. Lise Nørgaard. Et portræt. 2005.
 * Lise Nørgaard, Et liv med Matador, DR, 2003 (2. udgave 2007). ISBN 978-87-7680-308-7.
H.C. Andersen
Hans Christian Andersen (føddur 2. apríl 1805 í Odense, deyður 4. august 1875) var ein danskur rithøvundur. Hann er víðagitin fyri síni ævintýr, eitt nú "Den grimme ælling".

Hann skrivaði yvir 200 ævintýr, 1000 yrkingar, 6 skaldsøgur og 50 sjónleikir, og verk hansara eru týdd til nærum 150 mál.




 * Hans Christian Andersen — Arkiv for Dansk Litteratur (danskt)
 * H.C. Andersen Information Odense
 * En kort H.C. Andersen biografi
Rigmor Dam
Rigmor Dam (fødd 18. desember 1971 í Havn) er føroyskur politikari, lærari, blaðkvinna og kunningarráðgevi.



Rigmor er fødd í Tórshavn, vaks upp í Keypmannahavn tey fyrstu árini til familjan í 1981 flutti heimaftur til Føroya. Tey búsettust í Havn, har Rigmor fyrst gekk í Venjingarskúlanum og síðan í Kommunuskúlanum, í 1991 tók hon HF-prógv úr Hoydølum.

Eftir at hava lokið læraraútbúgving frá Blaagaard Statsseminarium í Keypmannahavn í 1998, fór Rigmor í starv í Eysturskúlanum í Havn, har hon var í starvi til 2005. Síðan gjørdist hon tíðindakvinna í Miðlahúsinum, har hon einamest skrivaði fyri tíðindablaðið Sosialin. Umframt læraraútbúgvingina hevur hon lisið eitt ár á Journalistháskúlanum í Århus og eitt ár Sam.bas á Roskilde Universitetscenter. Í løtuni er hon í farloyvi úr starvinum sum kunningarfólk hjá Starvsmannafelagnum. Øll árini hevur hon harumframt verið fríyrkisfólk og eitt nú virkað sum samskipari og fundarstjóri, og skrivari fyri bløð og tíðarrit.

Rigmor var virkin í Sosialistiskum Ungmannafelag á ungum árum. Hon var redaktørur á útisetablaðnum Oyggjaskeggja lestrarárini í Keypmannahavn. Hon var nevndarlimur í Kvinnufelagnum í Havn 2008-2010 og aftur 2014-2015, og limur í mentanarnevnd M.A. Jacobsens árini 2004-2012.

Rigmor var fyrstu ferð vald á Ting á løgtingsvalinum 29. oktober 2011 fyri Javnaðarflokkin sum nummar fýra á listanum við 271 atkvøðum. Hon gjørdist næstforkvinna í Løgtingsins trivnaðarnevnd, limur í Mentanarnevndini og varalimur í Rættarnevndini. Rigmor varð afturvald á løgtingsvalinum 1. september 2015, hesaferð við 396 persónligum atkvøðum, ið var fjórðflest á javnaðarlistanum, og 15. september gjørdist hon landsstýriskvinna í Mentamálum í stjórnini hjá Aksel V. Johannesen.


 * 2011-2015 - Næstforkvinna í Trivnaðarnevndini
 * 2011-2015 - Limur í Mentanarnevndini
 * 2011-2015 - Varalimur í Rættarnevndini


 * 2015-2019 Landsstýriskvinna í Mentamálum

Rigmor Dam er dóttir Duritu og Berg P. Dam, abbadóttir Petur Mohr Dam, fyrrverandi løgmann, og bróðurdóttir Atla P. Dam, fyrrverandi løgmann. Hon er gift við Arnbirni Ólavssyni Dalsgarð, sum er útbúgving heimspekingur og bókavørður, hann er eisini rithøvundur og ritstjóri. Saman eiga tey trý børn: Berg (føddur 1990), Róa (føddur 1998) og Sáru Mariu (fødd 2000).




 * Rigmor Dam á heimasíðuni hjá Javnaðarflokkinum
 * Lívsmynd, Rigmor Dam bloggar
Pauli Dahl
Thomas Pauli Dahl (føddur 9. november 1898 í Vági, deyður 3. mai 1977) var ein føroyskur yvirlækni og politikari, hann var valdur inn á Løgtingið í 1943 fyri (Fólkaflokkin).

Hann tók prógv í medisin á Københavns Universitet í 1923. Sum lesandi í Keypmannahavn var hann við til at gera flaggið, sum seinnið varð viðurkent sum Føroya flagg og fekk navnið Merkið, saman við landsmonnum sínum Jens Olivur Lisberg og Janus Øssurson. Pauli var síðan hjálparlækni á Dronning Alexandrines Hospital (sum seinni fekk navnið Landssjúkrahúsið) í Havn 1923–1924 og lækni í Danmark 1924–1930. Síðan var hann yvirlækni á Landssjúkrahúsinum 1930–1964, tá hann fór frá vegna aldur. Hann virkaði sum landslækni (amtslækni) í Føroyum 1938–1948. Hann var formaður í Reyða Krossi í Føroyum 1931–1967 og formaður í Collegium Academicum Færoense 1939–1955.

Undir seinna heimskríggi gjørdist hann politiskt virkin og varð valdur inn á Ting, sum umboð fyri Suðuroynna 1943–1945. Tað at hann fór upp í politik kann knýtast til tann leiklutin, sum hann fekk sum landslækni og sum formaður í Reyða Krossi í einari støðu, har Føroyar var atskilt frá Danmark vegna kríggið. Sum politikari var hann serliga áhugaður í heilsupolitisk mál, og hann arbeiddi fyri at føroyingar skuldu eta meira siðbundnan føroyskan mat, bæði orsakað av tjóðskaparligum og av heilsuligum ávum. Hann spældi eisini ein stóran leiklut í viðtøkuni av at býta út ókeypis livurtran (fiskaolju) til allar kvinnur sum vóru við barn og til børn undir 14 ár, umframt eitt upplýsingar átak fyri betri tannheilsu.

Hann var giftur við einari av døtrum Jóannesar Paturssonar.


 * «Kosningarnar í Færeyjum». I: Þjóðviljinn, 26. august 1943, s. 4. (PDF)
 * Kunnskap og makt: færøysk helsepolitikk gjennom 150 år (2006), s. 338–347. (Les)
 * Løgtingið 150 – Hátíðarrit, bind 2 (2002), s. 264. (Les )
Erhard Jacobsen
Erhard Jacobsen (føddur 1949 í Sørvági) er føroyskur bókavørður og rithøvundur. Inntil august 2016 var hann leiðari á Føroya Landsbókasavni undir Søvnum landsins og er útbúgvin cand.scient.bibl. frá Danmarks Biblioteksskole í Keypmannahavn í 2004. Áðrenn tað var hann útbúgvin bókavørður. Frá 1977 til 1983 starvaðist hann sum bókavørður á Býarbókasavninum, og síðan sum bókavørður á Landsbókasavninum til 1986, síðan aftur frá 1994 til 1999 og 2002 til 2005. Í tíðini 1986 til 1990 var hann skrivari og seinni formaður í Starvsmannafelagnum. Hann hevur eisini starvast á Landssjúkrahúsinum og sum fulltrúi í Landsbanka Føroya.


 * Søgan um okkum - 1981-2011, kom út á 30 ára føðingardegnum hjá MBF 24. oktober 2011, bókin lýsir søguna hjá felagnum. 245 síður.
 * Og so veit eg eina vakra søgu. Bókadeild Føroya Lærarafelags 1956-2006. 2006. 306 síður.
 * Sørvágs Ítróttarfelag 100 ár: 1905 - 17. mars - 2005. 255 síður
 * Dansifrøi 25 ár : eitt minningarrit, 1997
 * Kirsten Brix, Erhard Jacobsen, Ole Wich (ed.): Très bien. Kristian Blak 60 ár. Tórshavn: Plátufelagið Tutl, 2007 (126 s., inkl. CD).
 * Sankta Frans Skúli, Skúlablaðið. Serblað, 1986

Erhard er giftur við Sigrun Joensen úr Havn, tey eiga trý børn: Eyðun, Sunneva og Herdis. Erhard er beiggi Marnu Jacobsen, sum er ritstjóri, týðari og bygdaráðslimur og arbeiðir á Bókadeild Føroya Lærarafelags. Ein annar beiggi er Herálvur Jacobsen, sum er formaður í Føroya Lærarafelag i.




 * Erhard Bloggar
Súni Olsen
Súni Olsen (føddur 7. mars 1981) er ein føroyskur fótbóltsleikari, verjuleikari, sum í løtuni (2012) spælir við B36 og á føroyska A-landsliðnum.

Á ungdómsárum spældi hann við GÍ. Í 2001-02 spældi hann við Niðurlendska PEC Zwolle. Frá 2002 til 2005 spældi hann aftur við GÍ. Frá 2005 til 2007 spældi hann við danska felagnum AaB. Í 2008 spældi hann fyrst við Viborg FF og síðan við B36. Í 2009-2010 spældi hann við Víkingi. Síðan 2011 hevur hann spælt við B36. Hann hevur til nú (12. sep. 2012) spælt 46 dystir við føroyska A-landsliðnum og skorað 4 (?) mál fyri landsliðið (Football.fo sigur 3 mál, enska Wikipedia sigur 4 mál).
Carrot Top
Scott Thompson (føddur 25. februar 1965) er ein amerikanskur skemtari, sjónleikari, leikstjóri, filmsframleiðari og sangari.


 * Carrot Top á Internet Movie Database
Bob McGrath
Robert "Bob" McGrath (føddur 1932) er amerikanskur sjónleikari og sangari. Hann er mest kendur fyri at spæla menniskja-figurin Bob Johnson í Sesame Street, ið annars hevur dukur sum spæla høvuðsleiklutirnir. Hann varð føddur í Ottawa, Illinois.
Jerry Nelson
Jerry L. Nelson (føddur 1934) er amerikanskur sjónleikari, leikari.
Frank Oz
Frank Oz (føddur 1944) er enskur sjónleikari, raddarleikari, leikstjóri og dukkuførari. Hann er m.a. kendur fyri at leggja rødd til Miss Piggy og Fozzie Bear í The Muppet Show. Hann hevur eisini lagt rødd til Yoda í Star Wars filmsrøðini.


 * Frank Oz á Internet Movie Database
Jim Henson
James Maury "Jim" Henson (føddur 1936 - 1990) er amerikanskur filmsskapari og skapari av The Muppets.


 * Jim Henson á Internet Movie Database
Seth MacFarlane
Seth Woodbury MacFarlane (føddur 26. oktober 1973) er amerikanskur sjónleikari, animator, skemtari, rithøvundur, framleiðari, leikstjóri, sangari og sangskrivari. Hann er skaparin av sjónvarpsrøðini Family Guy (1999–2003, 2005–nú) og ein av skaparunum av sjónvarpsrøðunum American Dad! (2005–nú) og The Cleveland Show (2009–2013). Hann leggur eisini røddir til fleiri av karakterunum í show'unum.
Mark Wahlberg
Mark Robert Michael Wahlberg (føddur 5. juni 1971) er amerikanskur sangari og sjónleikari.


 * Mark Wahlberg varð tilnevndur til eina Oscar fyri "Bedsta mannliga síðuleiklutin" í filminum The Departed.


 * Ted 2012
 * Contraband 2012
 * The Other Guys 2010
 * The fighter 2010
 * Date Night (2010)
 * Max Payne (2008)
 * The happening 2008
 * Shooter (2007)
 * Four Brothers (2005)
 * I ♥ Huckabees (2004)
 * The Italian Job (2003)
 * Rock Star (2001)
 * Planet of the Apes (2001)
 * The Perfect Storm (2000)
 * The Yards (2000)
 * Three Kings (1999)
 * The big hit (1998)
 * Boogie Nights (1997)
 * Fear (1996)
 * Basketball Diaries (1995)


 * You Gotta Believe (1992)
 * Music for the People (1991)


 * Mark Wahlberg á Internet Movie Database
Ralph Garman
Ralph Garman (føddur 17. november 1964) er amerikanskur sjónleikari, skemtari og radiovertur, ið er best kendur sum vertur í sendingini The Joe Schmo Show, fyri at leggja rødd til Family Guy, og sum undirhaldandi forteljarin hjá Kevin and Bean morgun show á Los Angeles radio station KROQ-FM. Hann er eisini vertur á Hollywood Babble-On podcast saman við Kevin Smith á SModcast.com, ið hevur givið honum leiklutir í filmum sínum Red State og Tusk.
Petur Reinert (1923)
Peter Arthur Reinert (f. 8. september 1923 í Kaldbak d. 28. juli 1991) var kommunulækni, reiðari og politikari fyri Tjóðveldisflokkin.

Hann var kommunulækni á Eiđi frá 1960-75 og frá 1978-86 og stjóri og reiðari frá 1986. Hann var nevndarlimur í Menningargrunninum 1973-1975, í Fiskivinnuráðnum 1979-80, í Fossbankanum 1985-91 og Menningarstovuni í 1988.

Hann var bygdaráðslimur í Eiðis kommunu frá 1970-75 og landsstýrismaður í fiskivinnu- og kommunumálum frá 1975-79. Hann var løgtingslimur frá 1980-1984 og varamaður á tingi fyri Signar á Brúnni frá 1989-1990.


 * Løgtingið 150 – Hátíðarrit, bind 2 (2002), s. 344. (PDF )
Ivan Johannesen
Ivan Johannesen (f. 28. juni 1934 í Miðvági, d. 18. apríl 2012) var reiðari og politikari fyri Sambandsflokkin.

Hann var útbúgvin maskinsmiður 1951, sum maskinpassari-motorpassari 1955 og sum maskinmeistari 1958. Hann starvaðist sum maskinmeistari í føroyska fiskiskipaflotanum 1955-77, sum skipari og reiðari 1977-78, og sum reiðari 1991-

Ivan Johannesen var løgtingslimur árini 1978-88 og 1994-1998, undantikin skeið sum landsstýrismaður. Árini 1989-1991 var hann landsstýrismaður í fíggjar-, sjóvinnu- og kommunumálum, í 1994-1996 í fiskivinnumálum og alivinnumálum og í 1996-1998 var hann landsstýrismaður í vinnu-, alivinnu- og landbúnaðarmálum.

Hann sat sum bygdaráðslimur í Miðvágs kommunu 1970-74. Hann var umboðsráðslimur í SEV 1971-1975 og stýrislimur í SEV 1975-1989, harav formaður 1981-1985.


 * Løgtingið 150 – Hátíðarrit, bind 2 (2002), s. 304. (PDF )
Rói Jacobsen
Rói Jacobsen (føddur 17. oktober 1977) er ein føroyskur fótbóltsdómari, sum dømir fyri FC Hoyvík. Rói er ættaður úr Porkeri og úr Trongisvági og er búsitandi í Hoyvík. Hann hevur verið dómari síðan 2007, og hevur dømt í bestu mansdeildini síðan 2011. Í september 2012 hevði hann dømt 122 dystir og verið hjálpardómari í 19 dystum.




 * Rói Jacobsen á Faroesoccer.com
Lars Müller
Lars Müller (føddur 28. august 1973) er ein føroyskur fótbóltsdómari, sum dømir fyri Royn. Hann er útbúgvin og arbeiðir sum løgreglumaður. Hann er ættaður úr Vági. Lars hevur dømt 184 dystir og hevur verið hjálpardómari í 59 dystum.




 * Lars Müller á Faroesoccer.com
Thomas Arabo
Thomas Arabo (f. 20. november 1940 í Sørvági, er sivilverkfrøðingur, fyrrverandi stjóri fyri Strandfaraskip Landsins og fyrrverandi politikari fyri Javnaðarflokkin.

Thomas Arabo varð útbúgvin skipsførari í 1965 og sivilverkfrøðingur í 1973 og var stjóri fyri Strandfaraskipum Landsins 1973-81 og 1989-91 og leiðari fyri Vestnorden samstarvinum 1981-89. Hann var nevndarformaður í Smyril Line 1986-1991.

Hann var løgtingslimur fyri Javnaðarflokkin 1984-1988 og 1990-1991, og var hann landsstýrismaður í ídnaðar- og handilsmálum frá januar 1991 til januar 1993, í ídnaðar- og skúlamálum frá januar 1993 til apríl 1994, og síðani í fiskivinnu- og ídnaðarmálum til september 1994.


 * Løgtingið 150 – Hátíðarrit, bind 2 (2002), s. 257. (PDF )
Smyril Line
P/f Smyril Line er føroyskt skipafelag, ið rekur ferðamanna- og fraktskipið Norröna, ið siglur millum Føroya, Danmarkar og Íslands. Fyrr sigldi skipið eisini til Noregs og Hetlands.

Smyril Line varð stovnað 1. november 1982, tá ið ferjan Gustav Vasa varð keypt og umdoypt til ''Norröna. ''Skipið byrjaði at sigla ferðafólkasigling í 1983 á somu farleið sum Smyril hevði siglt frammanundan. Í 2003 fekk felagið nýggja ferju, sum eisini var nevnd Norröna og var gamla skipið selt.


 * Norröna






 * www.SmyrilLine.fo
John Petersen (politikari)
John Christian Petersen (føddur 8. september 1948 í Skopun, deyður 12. september 2018 ) er fyrrverandi politikari fyri Fólkaflokkin.

John Petersen er útbúgvin stálskipasmiður í 1969 og maskinistur frá 1974. Hann starvaðist sum stálskipasmiður 1965-1973 og síðani sum arbeiðstakari.

Hann var bygdaráðslimur í Skopunar kommunu 1976-1992, og var hann løgtingslimur 1988-1998, undantikin skeið sum landsstýrismaður. Hann var landsstýrismaður í fiskivinnu- og landbúnaðarmálum 1991-1993 og í fiskivinnumálum 1996-1998. Hann sat í nevndini í SEV 1985-1991.


 * Løgtingið 150 – Hátíðarrit, bind 2 (2002), s. 336. (PDF )
Svend Aage Ellefsen
Svend Aage Højgaard Ellefsen (f. 13. september 1941 í Miðvági) er fyrrverandi reiðari og politikari fyri Fólkaflokkin.

Svend Aage Ellefsen hevur studentsprógv frá 1964 og var hann reiðari í nógv ár.

Svend Aage Ellefsen var bygdaráðslimur í Sandavágs kommunu 1970-74 og 1976-80. Hann var tinglimur 1980-1994, undantikin skeið sum landsstýrismaður, og landsstýrismaður í samferðslu, orku- og umhvørvismálum 1991-1993.

Hann er yngri bróðir Paula Ellefsen, sum var Føroya løgmaður 1981-1985.

Hann hevur fingist við ferðavinnuvirksemi seinastu árini. Hann eigur Hotel Streym í Havn og hevur rikið tað síðan tað varð umvælt í 2006.


 * Løgtingið 150 – Hátíðarrit, bind 2 (2002), s. 276. (PDF )
Bergur Jacobsen
Ólavur Bergur Jacobsen (f. 29. mars 1947 í Klaksvík) er prestur og fyrrverandi landsstýrismaður fyri Sjálvstýrisflokkin.

Bergur Jacobsen fekk studentsprógv í 1971 og gudfrøðiprógv í 1976. Hann hevur arbeitt sum prestur í Sandoyar prestagjaldi 1976-1982, í London 1982-1986, fyristøðumaður fyri eftirskúlan í Genner 1986-1987, prestur í Ordrup 1987-88, arbeiddi í Útvarpi Føroya 1988-95, prestur í Samuelskirkjuni í Keypmannahavn 1995-2012 og Hans Egedes kirkju á Eysturbrúgv 2013-2015. Hann sat í Føroya Stiftsstjórn 1993-94.

Bergur Jacobsen sat sum landsstýrismaður í mentanar-, skúla- og norðurlandamálum í landsstýrinum hjá Maritu Petersen 1993-1994.


 * Løgtingið 150 – Hátíðarrit, bind 2 (2002), s. 291-292. (PDF )
Sámal Petur í Grund
Sámal Petur Martinsson í Grund (f. 26. juli 1958 í Syðrugøtu) er ein politikari fyri Sjálvstýrisflokkin. Til løgtingsvalið í 2011 og 2015 stillaði hann upp á listanum hjá Framsókn, men í 2019 leitaði hann sær aftur til røturnar.

Hann hevur útbúgving sum elektronikk-mekanikari frá 1980 og sum fiskiskipari 1994. Hann starvaðist sum mekanikari á verksmiðjutrolara 1979-85, sum trúboðari 1986-91, og sum sjómaður 1991-93. Hann var bestýrari á Runavíkar Sjómansheimi 1998 -1999. Síðan 2004 hevur hann starvast sum skipari umborð á strandfaraskipinum Sam M/F, sum siglur millum Kalsoynna og Klaksvík.

Sámal Petur í Grund var landsstýrismaður við ábyrgd fyri samskiftis- og mentanarmálum, ferðavinnu og sjóvinnu 1994-1997, og í almanna- og heilsumálum 2001-2002. Hann sat sum løgtingslimur 1998-2002, undantikin tíðarskeiðið sum landsstýrismaður. Til løgtingsvalið 2011 stillaði Sámal Petur upp fyri nýggja flokkin Framsókn.

Á løgtingsvalinum í 2019 stillaði hann aftur upp á listanum hjá Sjálvstýri. Tann 17. desember 2021 gjørdist hann formaður í Sjálvstýri. Flokkurin fekk ikki umboð valt inn á løgtingsvalinum í 2022. Flokksleiðslan fór síðani undir eina miðvísa politiska menning, sum skuldi fyrireika flokkin til næsta løgtingsval. Allar veljarakanningar góvu Sjálvstýri ongan tingsess, men á løgtingsvalinum 26. mars 2026 varð Sámal Petur í Grund valdur inn aftur á Løgting við 549 persónligum atkvøðum, og harvið varð Sjálvstýri endurreist.


 * 1994 -1997 Landsstýrismaður í Mentanar- og samskiftismálum (Sjálvstýrisflokkurin)
 * 1998 – 2001 Løgtingsmaður (Sjálvstýrisflokkurin)
 * 2001 – 2002 Landsstýrismaður í Almanna- og heilsumálum (Sjálvstýrisflokkurin).


 * Løgtingið 150 – Hátíðarrit, bind 2 (2002), s. 280. (PDF )


 * Framsokn.fo
Light Years (fløga)
Light Years er sjeynda fløgan hjá avstralsku Kylie Minogue. Plátan varð givin út í september 2000.


 * 1) "Spinning Around" – 3:27
 * 2) "On a Night Like This" – 3:33
 * 3) "So Now Goodbye" – 3:37
 * 4) "Disco Down" – 3:54
 * 5) "Loveboat" – 4:10
 * 6) "Koocachoo" – 4:00
 * 7) "Your Disco Needs You" – 3:33
 * 8) "Please Stay" – 4:08
 * 9) "Bittersweet Goodbye" – 3:42
 * 10) "Butterfly" – 4:08
 * 11) "Under the Influence of Love" – 3:24
 * 12) "I'm So High" – 3:32
 * 13) "Kids" (feat. Robbie Williams) – 4:20
 * 14) "Light Years" – 4:48


 * Almenn heimasíða hjá Kylie Minogue
Óli Jacobsen
Óli Emil Jacobsen (f. 21. august 1943 í Kalundborg) er ein føroyskur politikari og rithøvundur, fyrrverandi formaður fyri Føroya Fiskimannafelag.

Hann var formaður í Føroya Fiskimannafelag 1971-2007 og var hann harafturat løgtingslimur fyri Verkamannafylkingina tíðarskeiðið 1994-1998 skeiðini sum landsstýrismaður undantikin. Hann var landsstýrismaður í við ábyrgd fyri ídnaðar-, handils- og vinnumál, arbeiðaramál, landbúnaðarmál, tryggingarmál og dóms- og politimál september 1994- desember 1995. Seinni, frá mars 1998 til mai 1998 var hann landsstýrismaður við ábyrgd fyri almanna-, heilsu-, arbeiðar-, tryggingar-, dóms- og politimálum.

Hann var formaður í Føroya Fiskimannafelag 1971-2007 og var formaður í fiskimannadeildini hjá Altjóða Flutningsfelagsskapinum 1980-(ókent fráfaringardato). Meðan hann var formaður í Føroya Fiskimannafelag skrivaði hann nógvar søguligar greinar í FF-blaðið. Seinni hevur hann skrivað í Sosialin, eitt nú um fólk sum liggja grivin í Gamla Kirkjugarði í Havn.

Óli Jacobsen hevur útgivið fleiri bøkur. Bókin Havið tók teir varð mest selda bók hjá Rit og Rák eina ávísa viku í desember 2011, stóð at lesa á aktuelt.fo.
 * 2010 - Dollin Havnarmaðurin sum broytti heimssøguna
 * 2010 - Dollin the Faroese who changed history in the Congo
 * 2010 - Petur Alberg
 * 2011 - Havið tók teir


 * Løgtingið 150 – Hátíðarrit, bind 2 (2002), s. 295. (PDF )
Krákan
* Krákan (fjall)
 * Krákan (Eivør Pálsdóttir fløga)
Criminal Minds
Criminal Minds er ein dramarøð sjónvarpsrøð úr USA, sum varð frumsýnd 22. september 2005 á rásini CBS. Í Føroyum ber til at síggja røðina hjá teimum sum hava antin Televarpið ella parabol. Røðin sæst eitt nú á donsku Kanal 5.
Varðin
Heitið Varðin hevur fleiri týdningar:


 * Varðin (tíðarrit)
 * Varðin P/F
Varðin í Gøtu
Varðin P/F (fyrr Vinnan P/F) er ein føroysk fyritøka við heimstaði í Syðrugøtu, sum hevur virksemi innan fiskivinnu, serliga við uppisjóvarfiskiskap. Varðin er móðurfelag hjá fýra feløgum, sum reka fýra uppisjóvarskip.

Varðin varð stovnað í 1985. Tað vóru 16 menn sum tóku stig til at byggja Trónd í Gøtu, teir settu tilsaman 8,5 milliónir í skipið. Skipið skuldi fyrst og fremst royna eftir svartkjafti til matna. Skipið kom við í skipapakkan hjá táverandi løgmanni Atla Dam, har 16 reiðarí fingu landskassaveðhald til nýggj skip. Felagið fekk eina harða byrjan, tí fiskaprísirnir fullu, og seinni var tað mótstøða frá umhvørvisfelagsskapum, sum onkrastaðni førdi til boykott, sum eisini gjørdi at prísurin minkaði munandi.

Men felagið hóraði undan og í 1990 fór at ganga gott. Felagið nevndist at byrja við Vinnan P/F. Men í 2009 skifti felagið navn til Varðin P/F. Eitt annað felag, sum átti Trónd í Gøtu, æt fyrr Varðin P/F og var upprunin til verandi felag, men tað fekk navnið Hvamm P/F. Tann fyrsti Tróndur í Gøtu var í flotanum frá desember 1986 til 19. juni 2008. Hetta er einasta skip í tí sonevnda “skipapakkanum” hjá Atla Dam, sum framvegis er á føroyskum hondum, og tað einasta av teimum 16 skipunum í pakkanum, sum hevur rindað veðhaldið aftur til landið. Størstu íløgurnar hjá Varðanum higartil hava verið Finnur Fríði, sum í 2002 varð keyptur fyri 156 milliónir og nýggi Tróndur í Götu, sum kostaði u.l. 260 milliónir. Stjóri í Varðanum er Jákup Jacobsen, vanliga nevndur Dunga Jákup.

Í 2012 bygdi felagið saman við Delta Seafood P/F eitt stórt og frammkomið uppisjóvarvirki á Tvøroyri, sum tekur ímóti makreli og sild. Í alt arbeiða umleið 70 starvsfólk har døgnið runt allar vikudagar. Eitt nýtt felag varð stovnað 17. januar 2012, sum skuldi standa fyri byggingini av virkinum og at rakstrinum. Nýggja felagið eitur Varðin Pelagic. Virkið á Tvøroyri hevur eina framleiðsluorku uppá 600 tons um døgnið.

Í 2015 kunngjørdi Varðin, at teir arbeiddu við einari verkætlan sum skal gera, at meira kann fáast burtur úr uppsjóvarfiski. Talan er um at lata makrel í dós. Trupulleikin er bara, at tað eru tollforðingar í ES, ið gera, at Føroyar ikki eru kappingarførar við lond í ES. Sild, svartkjaftur og rækjur hava ikki somu tollforðing sum makrelur í dós. Makrelurin kann halda sær í trý ár. Verkætlanin er á royndarstigi, har Varðin hevur innrættað ein køk í einum virkisbygningi í Syðrugøtu, samstundis sum tey hava havt ein dana til hjálpar, ið hevur fingist við slíka framleiðslu í eini 17 ár.


 * P/F Hvamm, M/S Tróndur í Gøtu, nótaskip og trolari, bygdur 2010
 * P/F Krossbrekka, M/S Finnur Fríði, nótaskip og trolari, bygdur 2003
 * P/F Gulenni, M/S Tummas T, Nótaskip og trolari, keyptur úr noregi í 2013


 * P/F Desin, M/S Gøtunes, nótaskip og trolari keyptur sum Gitte Henning frá Gullak Madsen stórreiðara í Danmark í 2019

Fyrriverandi skip hjá varðanum:
 * P/F Driftin, M/S Jupiter, nótaskip og trolari, smíðiár og framleiðsluár: 1994, hevur fyrr verið heimahoyrandi í Hetlandi, æt tá Altaire.
 * P/F Gulenni, M/S Saksaberg, nótaskip, smíðuár: 1973, framleiðsluár: 1996




 * Heimasíðan hjá Varðin P/F
Axel H. Nolsøe
Axel H. Nolsøe (f. 16. november 1949 í Tórshavn) er hagtalsmaður og fyrrverandi landsstýrismaður fyri Verkamannafylkingina.

Hann hevur lisið franskt mál og bókmentir á Lærda háskúlanum í Keypmannahavn og Teknologi og samfelagsvísindi á Roskilde Universitetscenter. Hann starvast á Hagstovu Føroya

Hann var landsstýrismaður við ábyrgd fyri ídnaðar-, handils- og vinnumálum, arbeiðaramálum, landbúnaðarmálum, tryggingarmálum og dóms- og politimálum frá desember 1995 til 11. juni 1996 og við ábyrgd fyri Almanna-, heilsu-, arbeiðar-, tryggingar-, dóms- og politimálum frá 11. juni 1996 til oktober 1996.


 * Løgtingið 150 – Hátíðarrit, bind 2 (2002), s. 336. (PDF )
Andrias Petersen
Andrias Petersen (føddur 8. juni 1947, í Klaksvík deyður 10. februar 2019) var kommunulækni og politikari fyri Javnaðarflokkin,

Andrias Petersen var varamaður sum løgtingslimur eitt stutt tíðarskeið og var síðani løgtingslimur frá 2002 til 2011 fyri Javnaðarflokkin. Hann var landsstýrismaður í almanna- og heilsumálum 1994-1996.

Hann fekk læknaprógv 1977, og tók hann serlæknaprógv í almennum medicini 1980-84. Hann hevur starvast sum kommunulækni í Gøtu og Leirvík síðani 1985, undantikið tíðarskeiðið sum landsstýrismaður.


 * Løgtingið 150 – Hátíðarrit, bind 2 (2002), s. 344. (PDF )
Jón Áki Jacobsen
Jón Áki Jacobsen (føddur 2. november 1995) er ein føroyskur fótbóltsleikari, sum í løtuni (2017) spælir við besta mansliðnum hjá TB/FC Suðuroy/Royn. Hann hevur fyrr spælt við U19 landsliðnum og U17 landsliðnum hjá Føroyum.



Jón Áki varð úttikin til U19 landsliðið í september 2012. Hann luttekur í kapping í Ukraina í september 2012.

Jón Áki hevur eisini spælt á U17 landsliðnum. Hann spældi sín fyrsta dyst móti Fraklandi hin 28. oktober 2011. Tann dystin vann Frakland 5-0. Hann spældi eisini við í dystinum móti Luksembourg, har tað eydnaðist Føroyum at fáa eitt stig, dysturin endaði 1-1. Tað var Jón Áki ið skoraði málið hjá Føroyum, og var hetta einasta málið ið Føroyar fekk í hesi undankappingini.




 * FaroeSoccer.com, Jón Áki Jacobsen
Kristian Magnussen
Kristian Magnussen (f. 22. februar 1956 í Vági) er sosialráðgevi og fyrrverandi politikari fyri Verkamannafylkingina og Javnaðarflokkin.

Kristian Magnussen hevur skrivstovuútbúgving og útbúgving sum sosialráðgevi og hevur hann starvast sum sosialráðgevi síðani 1985.

Hann var valdur í Løgtingið í 1994 fyri Verkamannafylkingina, og varð hann landsstýrismaður í almanna-, heilsu-, arbeiðar-, tryggingar-, dóms- og politimálum frá oktober 1996 til mars 1998. Til løgtingsvalið í 1998 var hann valdur fyri Javnaðarflokkin, og var hann løgtingslimur fyri Javnaðarflokkin til 2008.


 * Løgtingið 150 – Hátíðarrit, bind 2 (2002), s. 316. (PDF )
Sandavágssteinurin
Sandavágssteinurin er ein rúnarsteinur, ið var funnin í Sandavági leygardagin tann 12. mai í 1917, tá setti Martin á Mýrini seg at hvíla undir heygnum nevndur Ongjartoftir, og varð varugur við, at í einum steini vóru høgdir stavir.

Á steininum standa rúnir:


 * Þorkell Ǫnundarsonr, austmaðr af Rogalandi, bygði þenna stað fyrst.

ella á føroyskum:


 * Torkil Onundarson, eysturmaður av Rogalandi, bygdi henda stað fyrst.

Ein eysturmaður er, frá føroyskum sjónarmiði, ein maður frá Noregi, og er hesin Torkil sostatt frá Rogalandi í Noregi. Hann hevur helst verið fyrstur at byggja antin í Sandavági ella tí staðnum í bygdini, har rúnarsteinurin varð funnin. Rúnirnar á Sandavágssteininum vera hildnir at vera frá 1200-áratalinum.

Sandavágssteinurin kann í dag síggjast í Sandavágs kirkju.


 * Kirkjubøsteinurin
Rogaland fylki
Rogaland er eitt fylki í Noregi. Rogaland hevur mark til Vestland í norði og til Vestfold og Telemark, Agder í eystri. Rogaland er fjórstørsta fylki í Noregi eftir fólkatali og trettandastørst eftir vídd. Tað eru 23 kommunur í Rogaland, og Stavanger er fyrisitingarbýur í fylkinum. Um 482.000 fólk búgva í Rogalandi í 2020.

Kommunurnar í Rogaland eru:
David Crystal
David Crystal (føddur 6. juli 1941 í Lisburn, Norðurírlandi) er ein bretskur málfrøðingur, akademikari og rithøvundur.

Hann vaks upp í Holyhead í Wales og í Liverpool í Onglandi, har hann gekk á St Marys's College frá 1951.

David Crystal las engskt á University College London 1959-1962. Hann býr í dag í Holyhead og undirvísir á Bangor University í norður Wales og á University of Reading. Millum hansara mongu akademisku áhugamál eru innlæring av engskum, klinisk málfrøði, løgmál, og “ludic linguistics” (Crystal’sa egna nýyrði fyri studii av málspæli), engskan stíl, Shakespeare, indeksering og orðabókagerð. David er verji av International Association of Teachers of English as a Foreign Language (IATEFL) og varaforseti av Society for Editors and Proofreaders (StEP). Hann hevur eisini arbeitt sum ein týdningarmikil blaðstjóri á Cambridge University Press.

Vælkendur er hann fyri sínar málsendingar í sjónvarpi, ið eru populerar á netinum eisini, t.d. Youtube.


 * Proffessor David Crystal'sa heimasíða
Karsten Hansen
Karsten Hansen (føddur 18. august 1944 í Søldarfirði) er politikari fyri Miðflokkin og fyrr fyri Tjóðveldisflokkin. Áðrenn hann varð politikari var hann sýslumaður.

Karsten Hansen starvaðist sum sjómaður 1959-62 og innan handil 1963-66. Hann er útbúgvin løgreglumaður, og varð løgreglumaður í 1966, var støðleiðari 1975-85 og sýslumaður frá 1985 til hann fór í farloyvi, tá hann varð landsstýrismaður.

Hann var landsstýrismaður í fíggjar- og búskaparmálum 1998-2002 og landsstýrismaður í fíggjarmálum 2002-2003 umboðandi Tjóðveldisflokkurin. Hann var aftur landsstýrismaður í fíggjarmálum 4. februar til 26. september 2008, hesuferð umboðandi Miðflokkin. Hann hevur verið landsstýrismaður í heilsumálum síðani 14. november 2011, umboðandi Miðflokkin. Hann var valdur á ting í 2004 og hevur verið valdur hvørt val síðani.

Karsten Hansen sat í Klaksvíkar Býráð 1989-98, harav sum næstformaður 1993-98. Hann var nevndarformaður í IRF 1993-98, í Vanlukkutryggingarráðnum 1985-89. Hann var formaður í Føroya politistafelag 1973-84.


 * Løgtingið 150 – Hátíðarrit, bind 2 (2002), s. 283. (PDF )
Llanfairpwllgwyngyllgogerychwyrndrobwllllantysiliogogogoch
Llanfairpwllgwyngyllgogerychwyrndrobwllllantysiliogogogoch er ein býur á oynni Anglesey (Ynys Môn) í Wales. Býurin er kendur fyri at hava longsta staðarnavnið í Stórabretlandi og Europa. Býurin hevur eisini triðlongsta staðarnavnið í verðini.

Llanfairpwllgwyngyllgogerychwyrndrobwllllantysiliogogogoch er tað óalmenna navnið á býnum; tað almenna navnið er Llanfairpwllgwyngyll við "bert" tjúgu bókstavum (17 í tí walisiska stavraðnum, har "ll" og "ch" eru stakir bókstavir). Walisisktmælt fólk stytta navnið til "Llanfairpwll" og engsktmælt stytta tað til "Llanfair PG". Av staðbundna fólkinum verður býurin bara kallaður "Llanfair".

Býurin hevur eisini fingið heiðurin "longsta jarnbreytarstøðarnavn" í Guinness' Rekordbók.

Týdningurin á navninum er:

"Kirkja [Skt.] Mariu (Llanfair) [í] lægd (pwll) hvíta heslirunnsins (gwyngyll) tætt við (goger) stríða meldurstreymin [hylin] (y chwyrndrobwll) [og] kirkju [Skt.] Tysilio's (llantysiliso) við reyða hellið ([a]g ogo goch)".

Framburðurin av navninum er uml.: Hlan-vair pudl-guin-gidl go-gerø chuørn-drob-udl hlant-tøsilio go-go-goch - (sí Walisiskt mál)
Bárður Oskarsson
Bárður Oskarsson (føddur 18. juli 1972 í Tórshavn) er ein føroyskur barnabókarithøvundur, teknari og listamaður. Hann býr í løtuni í Danmark, har hann hevur nomið sær listarliga útbúgving á Skolen for billedkunst 1992 – 93.



Barnabøkur, har Bárður Oskarsson hevur bæði skrivað og teknað:
 * Ein hundur ein ketta og ein mús, Bókadeild Føroya Lærarafelags (BFL), 2004
 * Beini, BFL, 2007
 * Pól, hin kuli giraffurin, BFL, 2007
 * Flata kaninin, BFL, 2011


 * Tussarnir á tussatindi, Hermannsson, BFL, 1993
 * Tunnuflakin, Debes Dahl, Skúlabókag. 1991
 * Margreta og Mjólkin, Vang, BFL, 2002
 * Um svidnu pussifelluna og.., Gaard, BFL, 2003
 * Tónalæra 1, 2, 3, 4, Skúlabókgrunnurin, 2004
 * Um træskoytur og.., Gaard, BFL, 2004
 * Um gentur og.., Gaard, BFL, 2005


 * Træet. Torgard, 2018
 * Wilbert. Torgard, 2017
 * Kampen om det gode græs. Torgard, 2017.
 * Den flade kanin. Torgard, 2011.
 * Poul, en cool giraf. Torgard, 2009.
 * Kødbenet. Torgard, 2008.
 * En hund, en kat og en mus. Torgard, 2008.


 * Das platte Kaninchen, Jacoby & Stuart, 2013, upprunaheiti: Flata kaninin


 * 2005 - White Raven of The international children's digital library
 * 2005 - Fekk gávugóðs úr Grunni Torvald Poulsens
 * 2006 - Vann Barna- og Ungdómsbókmentavirðisløn Útnorðurráðsins
 * 2007 - Fekk Barnabókaheiðursløn Tórshavnar býráðs
 * 2013 - White Raven of The international children's digital library, 2013 fyri bókina Stríðið um tað góða grasið (enskt heiti: The quarrel over the good grass)
 * 2013 - Der LUCHS-Preis für Kinder- und Jugendliteratur nr. 322 fyri bókina "Das platte kaninchen", november 2013.
 * 2014 - Tilnevndur Barna- og Ungdómsbókmentavirðisløn Útnorðurráðsins fyri bókina Flata kaninin
 * 2014 - Tilnevndur Barna- og Ungdómsbókmentavirðisløn Norðurlandaráðsins fyri bókina Flata kaninin
 * 2015 - Fekk 1 árs starvsløn frá Mentanargrunni Landsins.
 * 2016 - Tilnevndur Barna- og Ungdómsbókmentavirðisløn Útnorðurráðsins fyri bókina Stríðið um tað góða grasið.




 * Bárður Oskarsson á Farlit.fo
Helena Dam á Neystabø
Helena Dam á Neystabø (fødd 10. desember 1955) er ein føroyskur politikari. Hon hevur umboða javnaðarflokkin á løgtinginum, og áður hevur hon umboðað Sjálvstýrisflokkin. Helena Dam á Neystabø er dóttir Atla P. Dam og Ásu Hátún og abbadóttir Petur Mohr Dam.

Helena Dam á Neystabø hevur nomið útbúgving á fróðskaparsetrinum í Keypmannahavn, og er útbúgvin cand.mag. í týskum og donskum máli og bókmentum, og hevur arbeitt sum studentaskúlalærari frá 1983 til 1985, sum fulltrúi á landsfyrisitingini frá 1985 til 1987, og á Skúlabókagrunninum frá 1988, harav sum leiðari síðani 1990. Í 2012 varð hon stjóri á Føroya handilsskúla.

Helena sat á løgtingi fyri Sjálvsstýrisflokkin frá 1990 til 2002 undantikið tíðarskeiðið hon sat sum landsstýriskvinna í almanna- og heilsumálum 15. mai 1998 til 26. februar 2001. Hon var formaður fyri Sjálvstýrisflokkin frá 1994 til 2001. Hon var uttanflokkatingkvinna eitt stutt tíðarskeið um ársskifti 2001-2002, og fór uppí Javnaðarflokkin í februar 2002. Á løgtingsvalinum 2008 var hon vald, og varð hon landsstýriskvinna í løgmálum 4. februar 2008 til 26. september 2008, og síðani í mentamálum fram til landsstýri varð skift í 2011. Hon var ikki afturvald á løgtingsvalinum í 2011. Hon tók tó sæti aftur á tingi eftir løgtingsvalið í 2015, tá hon gjørdist fast varatingkvinna.

Hon hevur harumframt sitið tvær setur í Tórshavnar býráð frá 2013 til 2020.


 * Løgtingið 150 – Hátíðarrit, bind 2 (2002), s. 321. (PDF )
 * Dansk Kvindebiografisk Leksikon: "Helena Dam á Neystabø (1955 - )"
Hans Pauli Strøm
Hans Pauli Torkilssonur Strøm (føddur 28. desember 1947 í Vági, deyður 20. oktober 2025) var politikari fyri Javnaðarflokkin og útbúgvin sosiologur.

Hans Pauli Strøm var útbúgving sum sosiologur (cand. scient. soc.) og starvaðist hann á Hagstovu Føroya frá 1988.

Hann sat sum løgtingslimur 1998-2002 og var aftur valdur valskeiðið 2008-2011, men var ikki afturvaldur við løgtingsvalið 2011. Hann var landsstýrismaður í almanna- og heilsumálum 2004-2008, aftur í 2008 (CHE-samgongan), og aftur 2008-2009, hesuferð í heilsumálum. Hann legði frá sær í 14. juli 2009.

Á løgtinsvalinum 2019 varð dóttir Hans Paula, Ingilín Didriksen Strøm, vald í løgtingið fyri Javnaðarflokkin.


 * Løgtingið 150 – Hátíðarrit, bind 2 (2002), s. 351. (PDF )
Føroyar, U-17 fótbóltslandsliðið
U-17 fótbóltslandsliðið hjá Føroyum (dreingir) luttekur í alttjóða fótbóltskappingum.



Landsliðsvenjararnir Áki Johansen og Pól F. Joensen hava valt hesir leikarar til 2013 UEFA Evropeiska U-17 innleiðandi:


 * Høgni E. Nielsen, 07 Vestur
 * Benjamin Heinesen, B36
 * Hákun Edmundsson, B68
 * Steintór Fagradal, Aron Clementsen og Dan í Soylu, B71
 * Bartal Wardum, HB
 * Pól Sigurð Kristiansen, EB/Streymur
 * Ari Krosslá Poulsen og Dánjal Godtfred, FC Suðuroy
 * Leivur Højgaard, Meinhard Olsen og Betuel Hansen, NSÍ
 * Elias Rasmussen, Víkingur
 * Jógvan á Lað Jacobsen, FC København (DK)
 * Emil R. Madsen, Frederikshavn (DK)
 * Absalon Eliasen, Randers FC (DK)
 * Jákup F. Hansen, Vejle Boldklub (DK)




 * Málmenn: Fríði Sigurðsson og Elias Rasmussen
 * Verjuleikarar: John Guðjónsson, Jákup Hansen, Hákun Edmundsson, Jón Áki Jacobsen, Karlmartin Danielsen, Poul Mikkelsen, Teitur Olsen
 * Miðvallaleikarar: Rasmus Dan Sørensen, Jógvan Jacobsen, Eivindur Sørensen, Brandur Olsen, Tórur Justesen, Sigurð Poulsen, Haraldur Højgaard
 * Álopsleikarar: Meinhard Olsen and Poul Ingason
Eyðun Elttør
Eyðun Elttør (føddur 23. mars 1941 í Klaksvík) er fyrrverandi poltikari fyri Sjálvstýrisflokkin.

Hann er útbúgvin maskinmeistari og hevur siglt sum maskinmeistari og starvast sum maskinmeistari hjá SEV og sum eftirlitsmaður hjá Arbeiðseftirlitinum.

Eyðun Elttør var landsstýrismaður í olju- og umhvørvismálum frá 15. mai 1998 til 3. februar 2004. Hann var formaður í Sjálvstýrisflokkinum 2001-2002.


 * Løgtingið 150 – Hátíðarrit, bind 2 (2002), s. 277. (PDF )
Bjarni Djurholm
Bjarni Djurholm (føddur 19. mars 1957 í Kollafjørður) er fólkaskúlalærari og politikari fyri Fólkaflokkin.

Bjarni Djurholm fekk prógv frá Føroya Læraraskúla í 1982, og hevur hann anars tikið ymsar frálærueftirútbúgvigar og stakgreinalestur. Hann starvaðist á Skúlanum á Trøðni 1982-1984, á Tekniska skúla í Havn 1984-1996, sum tímalærari á Føroya Handilsskúla 1993-1995, og sum varaskúlastjóri á Eysturskúlanum síðani 1996. Hann hevur saman við øðrum útgivið eina frálærubók í ailsfrøði nevnd RAV 7.

Hann var javna varamaður á Løgtingi í 1987-1991 og 1991-1993 fastur varamaður, og var hann tinglimur frá 1994, burtursæð frá skeiðnum sum landsstýrismaður. Hann var landsstýrismaður við ábyrgd fyri vinnumálum ( tó ikki umhvørvis- og oljumál, ið Eyðun Elttør varðaði av) tann 28. august 2000, og sat hann við hesum málsøki til 3. februar 2004. Hann var síðani landsstýrismaður í vinnumálum til 4. februar 2008. Sat á Løgtingi til valið í september 2015, tá hann ikki stillaði uppaftur.


 * Løgtingið 150 – Hátíðarrit, bind 2 (2002), s. 271. (PDF )
Finnbogi Arge
Finnbogi Arge (føddur 6. september 1955 í Tórshavn) er vinnulívsmaður og fyrrverandi politikari fyri Sambandsflokkin og Fólkaflokkin.

Finnbogi Arge hevur exam.art prógv í norðurlendskum/føroyskum máli og bókmentum frá 1977. Hann var stjóri í P/F Auto Service 1979-1993, stjóri í P/F Meinhardt Arge 1993-1998. Hann hevur sitið í nevndini í Atlantic Airways, Havsbrún og SB-Finans umframt egnum feløgum.

Hann sat sum løgtingslimur fyri Sambandsflokkin 1990-1995 og uttanflokkatingmaður 1995-1998, árini 1998-2002 sat hann sum tinglimur fyri Fólaflokkin, tó ikki tíðarskeiðið sum landsstýrismaður. Hann var landsstýrismaður í vinnumálum (tó ikki olju- og umhvørvismálum) 1998-2000.


 * Løgtingið 150 – Hátíðarrit, bind 2 (2002), s. 257-258. (PDF )
National Football Conference
National Football Conference, er ein konferansa í NFL (National Football League) í USA. Har eru tvær konferansur (AFC og NFC), 16 lið eru úr báðum konferansum, og 6 lið úr báðum konferansum koma víðari til endaspælið.

Har eru 4 deildir í NFC, og tær eru deildar upp eftir øki.

NFC North Minnesota Vikings,Green Bay Packers, Chicago Bears og Detroit Lions

NFC East New York Giants, Philadelphia Eagles, Washington Redskins og Dallas Cowboys

NFC South Atlanta Falcons, New Orleans Saint, Carolina Panthers og Tampa Bay Buccaneers

NFC West Arizona Cardinals, San Francisco 49ers, Seattle Seahawks og St. Louis Rams
Óli Holm
Óli Holm (føddur 15. apríl 1945 í Vági) er fyrrverandi fólkaskúlalærari, varaskúlastjóri og politikari fyri Tjóðveldisflokkin.

Hann fekk læraraprógv á Nr. Nissum seminarium í 1968, og var lærari í Vágs skúla 1968-1971, í Sct. Jørgens skúla í Holstebro 1971-73, og síðani varaskúlastjóri í Vágs skúla frá 1973 til ?.

Óli Holm var landsstýrismaður í undirvísingar- og mentamálum frá 14. juni 2001 til 6. juni 2002 umboðandi Tjóðveldisflokkin.

Hann er nevndarlimur í Suðuroyar Sparikassa. Hann var formaður fyri Fótbóltssamband Føroya frá 2004 til 2008. Sum ungur spældi hann fótbólt við VB. Seinni var hann nevndarlimur í felagnum. Hann hevur eisini íðka borðtennis, tá hann var ungur. Óli er giftur við Elisu Holm og saman eiga tey børnini John Hendrik, Dennis og Barbaru. Sonurin Dennis Holm varð valdur í Vágs Býráð í november 2012, og nakrar dagar seinni varð hann valdur til borgarstjóra.


 * Løgtingið 150 – Hátíðarrit, bind 2 (2002), s. 288. (PDF )
Páll á Reynatúgvu
Páll á Reynatúgvu (føddur 26. juli 1967 í Tórshavn) er fysioterapeutur og politikari fyri Tjóðveldisflokkin.

Páll a Reynatúgvu varð útbúgvin sum fysioterapeutur í 1993 og sum diplomfysioterapeutur í 1997. Hann starvast sum fysioterapeutur. Hann var nevndarlimur í felagnum Føroyskir Fysioterapeutar 1993-1997. Hann hevur spælt fótbólt við B71. Í 1993 spældi hann 5 landsdystir fyri Føroyar.

Hann hevur sitið sum løgtingslimur síðani 1998 fyri Tjóðveldisflokkin, burtursæð frá tíðarskeiðið sum landsstýrismaður. Hann var landsstýrismaður í almannamálum frá 6. juni 2002 til 5. desember 2003. Hann var borgarstjóri í Sands kommunu 2001-2009, tó var hann í farloyvi tíðarskeiðið sum landsstýrismaður.

Eftir løgtingsvalið 2015 varð hann valdur til løgtingsformann.


 * Løgtingið 150 – Hátíðarrit, bind 2 (2002), s. 345. (PDF )
Annlis Bjarkhamar
Annlis Bjarkhamar (fødd 20. januar 1974 í Vági) er lærari, SSP-ráðgevi og fyrrverandi politikari fyri Tjóðveldi.

Hon var læraravikarur í Porkeri 1996-1997 og á Eysturskúlanum í Tórshavn í 2001-2002. Í 1997-2000 starvaðist hon í Útvarp Føroya. Síðani 2008 hevur hon verið SSP-ráðgevi.

Hon var landsstýriskvinna í mentamálum frá 6. juni 2002 til 4. mars 2003 umboðandi Tjóðveldisflokkin.


 * Løgtingið 150 – Hátíðarrit, bind 2 (2002), s. 259. (PDF )